25 vindmøller ved Nørre Økse Sø i Jammerbugt Kommune skulle have været skiftet ud med 11 kæmpevindmøller på op til 175 meter. Det besluttede kommunalbestyrelsen tilbage i 2016. - Men kraftige borgerprotester har indtil videre sendt projektet  til tælling i Planklagenævnet. - I Jammerbugt Kommune ønsker vi ikke at udpege nye vindmølleområder. For der er ikke samklang mellem kommunerne og regeringen om, hvad man skal, siger borgmester Mogens Christen Gade, (Venstre). - Vi får en konflikt med vores borgere, som vi ikke ønsker, og den puster Folketinget til, siger han. Jammerbugt Kommune er ikke alene om den holdning. Ifølge Kommunernes Landsforening er vindmølleopsætningen næsten gået i stå. - Det er alvorligt. Vi skal levere på den grønne omstilling. Og det med at vi skal have vindmøller, solcelleanlæg, vindmøller på havet, bølgeenergi og også gerne nogle biogasanlæg - de fylder i landskabet, siger Birgit S. Hansen, formand for KL's Miljø- og Forsyningsudvalg. -- Det handler om, at vi finder nogle andre måder at tænke på. Lige nu har kommunerne ikke de muligheder. Fire områder skal sikre energien fra vindmøller Kommunernes Landsforening foreslår fire områder, som skal fremme vindmølleenergien. Kommunerne skal have mulighed for at etablere selskaber, som kan opkøbe større landområder, som så kan udlægges til energiparker. Der skal også gives bedre vilkår ved ekspropriation, og afstandsgrænserne for opkøb af ejendomme skal udvides. Elnettet skal udbygges hurtigere, så der ikke går strøm til spilde, når produktionen sættes i vejret, og endeligt skal lovgivningen gennemgås, så den ikke spænder ben for projekterne som nu. Det kan for eksempel være naturbeskyttelseslinjer, som skal ses efter i sømmene. Positive toner fra Christiansborg I dag lyder der positive toner fra de to nordjyske folketingspolitikere Marie Bjerre fra Venstre og Bjarne Laustsen fra Socialdemokratiet. De siger begge, at der er brug for handling på vindmølleområdet, og at forslaget fra Kommunernes Landsforening er godt. I Jammerbugt Kommune kan forslaget betyde, at der atter kommer gang i vindmølleprojektet. - Jeg synes, det er et godt udspil, som KL er kommet med. Det, der er brug for her er, at regeringen og Folketinget går ind i de her forslag, siger borgmester Mogens Christen Gade (Venstre). Forslag om at flytte al vind-energi ud på vandet er ifølge KL ikke realistisk. Det er nemlig langt dyrere at stille møllerne op på havet.

Opsummering:
Opsætning af landvindmøller i Danmark er næsten gået i stå. Det skyldes kraftige borgerprotester og klager fra interesseorganisationer. Nu reagerer Kommunernes Landsforening.